Kommissionens direktiv 2000/73/EF

af 22. november 2000

om tilpasning til den tekniske udvikling af Rådets direktiv 93/92/EØF om montering af lygter og lyssignaler på to- og trehjulede motordrevne køretøjer

(EØS-relevant tekst)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets direktiv 92/61/EØF af 30. juni 1992 om standardtypegodkendelse af to- og trehjulede motordrevne køretøjer(1), ændret ved Europa-Parlamentets og Rådets direktiv 2000/7/EF(2), særlig artikel 16,

under henvisning til Rådets direktiv 93/92/EØF af 29. oktober 1993 om montering af lygter og lyssignaler på to- og trehjulede motordrevne køretøjer(3), særlig artikel 4, og

ud fra følgende betragtninger:

(1) Direktiv 93/92/EØF er et af særdirektiverne under den EF-typegodkendelsesprocedure, der er fastlagt ved direktiv 92/61/EØF. Bestemmelserne i direktiv 92/61/EØF om køretøjssystemer, komponenter og separate tekniske enheder finder derfor anvendelse på nævnte direktiv.

(2) De teknologiske fremskridt gør det nu muligt at tilpasse direktiv 93/92/EØF til den tekniske udvikling. For at sikre, at hele typegodkendelsesprocessen forløber korrekt, er det derfor nødvendigt at tydeliggøre eller komplettere visse af det pågældende direktivs bestemmelser.

(3) Med henblik herpå bør det præciseres, at lygter, der er godkendt til køretøjer i klasse M1 og N1 i henhold til de relevante direktiver, også kan monteres på to- og trehjulede motordrevne køretøjer. Endvidere bør det tillades at montere tågeforlygter, tågebaglygter, baklygter og havariblink på trehjulede knallerter og lette quadricykler. Direktiv 93/92/EØF bør suppleres med passende monteringsforskrifter for sådanne lygter. Nogle af punkterne i den engelske og den nederlandske udgave bør rettes ind efter de tilsvarende punkter i de andre sprogudgaver.

(4) De i dette direktiv fastsatte foranstaltninger er i overensstemmelse med udtalelse fra det udvalg for tilpasning til den tekniske udvikling, som er nedsat ved artikel 13 i Rådets direktiv 70/156/EØF af 6. februar 1970 om tilnærmelse af medlemsstaternes lovgivning om godkendelse af motordrevne køretøjer og påhængskøretøjer dertil(4), senest ændret ved Europa-Parlamentets og Rådets direktiv 2000/40/EF(5) -

UDSTEDT FØLGENDE DIREKTIV:

Artikel 1

Bilag II-VI til direktiv 93/92/EØF ændres som angivet i bilaget til nærværende direktiv.

Artikel 2

1. Fra 1. januar 2002 kan medlemsstaterne ikke af grunde, som vedrører montering af lygter og lyssignaler:

- nægte EF-typegodkendelse af en type to- eller trehjulet motordrevet køretøj

- forbyde registrering, salg eller ibrugtagning af to- eller trehjulede motordrevne køretøjer

hvis monteringen af lygter og lyssignaler opfylder kravene i direktiv 93/92/EØF, som ændret ved nærværende direktiv.

2. Fra 1. juli 2002 nægter medlemsstaterne EF-typegodkendelse af en ny type to- eller trehjulet motordrevet køretøj af grunde, som vedrører montering af lygter og lyssignaler, hvis kravene i direktiv 93/92/EØF, som ændret ved nærværende direktiv, ikke er opfyldt.

Artikel 3

1. Medlemsstaterne vedtager og offentliggør senest den 31. december 2001 de nødvendige bestemmelser for at efterkomme dette direktiv. De underretter straks Kommissionen herom.

De anvender disse bestemmelser fra den 1. januar 2002.

Disse love og bestemmelser skal ved vedtagelsen indeholde en henvisning til dette direktiv eller skal ved offentliggørelsen ledsages af en sådan henvisning. De nærmere regler for henvisningen fastsættes af medlemsstaterne.

2. Medlemsstaterne meddeler Kommissionen teksten til de vigtigste nationale retsforskrifter, som de vedtager på det område, der er omfattet af dette direktiv.

Artikel 4

Dette direktiv træder i kraft på tyvendedagen efter offentliggørelsen i De Europæiske Fællesskabers Tidende.

Artikel 5

Dette direktiv er rettet til medlemsstaterne.

Udfærdiget i Bruxelles, den 22. november 2000.

På Kommissionens vegne

Erkki Liikanen

Medlem af Kommissionen

(1) EFT L 225 af 10.8.1992, s. 72.

(2) EFT L 106 af 3.5.2000, s. 1.

(3) EFT L 311 af 14.12.1993, s. 1.

(4) EFT L 42 af 23.2.1970, s. 1.

(5) EFT L 203 af 10.8.2000, s. 9.

BILAG

I. Bilag II ændres som følger: a) Vedrører ikke den danske tekst.

b) Punkt 5 affattes således: "5. Lygter og lyssignaler i afsnit 1 og 2, som er godkendt til motorcykler i henhold til direktiv 97/24/EF, eller som er godkendt til køretøjer i klasse M1 og N1 i henhold til direktiv 76/757/EØF, 76/758/EØF, 76/759/EØF, 76/760/EØF, 76/761/EØF, 76/762/EØF, 77/538/EØF eller 77/539/EØF, er også tilladt til knallerter."

c) Vedrører ikke den danske tekst.

II. Bilag III ændres som følger: a) Efter punkt 2 indsættes følgende nye punkter: "2.5. Tågeforlygte

2.6. Tågebaglygte

2.7. Baklygte

2.8. Havariblink."

b) Punkt 5 affattes således: "5. Lygter og lyssignaler i afsnit 1 og 2, som er godkendt til motorcykler i henhold til direktiv 97/24/EF, eller som er godkendt til køretøjer i klasse M1 og N1 i henhold til direktiv 76/757/EØF, 76/758/EØF, 76/759/EØF, 76/760/EØF, 76/761/EØF, 76/762/EØF, 77/538/EØF eller 77/539/EØF, er også tilladt til trehjulede knallerter og lette quadriclykler."

c) Punkt 6.5.3.1 , sidste led, affattes således: "- skal den indbyrdes afstand mellem de inderste kanter af lygternes lysflader være mindst 500 mm. Denne afstand kan dog nedsættes til 400 mm, såfremt køretøjets største bredde er mindre en 1300 mm."

d) Efter punkt 6 indsættes følgende nye punkter: "6.11. Tågeforlygte

6.11.1. Samme forskrifter som i punkt 6.7.1-6.7.11 i bilag VI.

6.12. Tågebaglygte

6.12.1. Samme forskrifter som i punkt 6.8.1-6.8.11 i bilag VI.

6.13. Baklygte

6.13.1. Samme forskrifter som i punkt 6.9.1-6.9.10 i bilag VI.

6.14. Havariblink

6.14.1. Samme forskrifter som i punkt 6.10.1-6.10.4 i bilag VI."

III. Bilag IV ændres som følger:

a) Punkt 5 affattes således: "5. Lygter og lyssignaler i afsnit 1 og 2, som er godkendt til køretøjer i klasse M1 og N1 i henhold til direktiv 76/757/EØF, 76/758/EØF, 76/759/EØF, 76/760/EØF, 76/761/EØF, 76/762/EØF, 77/538/EØF eller 77/539/EØF, er også tilladt til motorcykler."

b) Vedrører ikke den danske tekst.

IV. Bilag V ændres som følger: Punkt 5 affattes således: "5. Lygter og lyssignaler i afsnit 1 og 2, som er godkendt til køretøjer i klasse M1 og N1 i henhold til direktiv 76/757/EØF, 76/758/EØF, 76/759/EØF, 76/760/EØF, 76/761/EØF, 76/762/EØF, 77/538/EØF eller 77/539/EØF, er også tilladt til motorcykler med sidevogn."

V. Bilag VI ændres som følger:

a) Punkt 5 affattes således: "5. Lygter og lyssignaler i afsnit 1 og 2, som er godkendt til køretøjer i klasse M1 og N1 i henhold til direktiv 76/757/EØF, 76/758/EØF, 76/759/EØF, 76/760/EØF, 76/761/EØF, 76/762/EØF, 77/538/EØF eller 77/539/EØF, er også tilladt til trehjulede køretøjer."

b) Vedrører ikke den danske tekst

c) Punkt 6.5.3.1 , sidste led, affattes således: "- skal den indbyrdes afstand mellem de inderste kanter af lygternes lysflader være mindst 500 mm. Denne afstand kan dog nedsættes til 400 mm, såfremt køretøjets største bredde er mindre end 1300 mm."

d) Vedrører ikke den danske tekst.